A-zivout Gl. "cosmologie" :  Emañ ar gwir ganit Herve : n'eo ket Gl. "cosmologie" da vezañ komprenet evel anv ur skiant-rik hepken. N'ouzon ket da be vare e sav krouidigezh ar seurt termen, hogen keal ar "c'hosmos" a zo ken kozh ha Gres an Henamzer, ha klotañ a ra, evel ma skrivez, gant ar pezh a renker dre-all dindan "bed", en e ster ledanañ.  Mard eo gwir e tispleger ar "bed" hiziv  an deiz en ur vukañ savelennoù skiantel, war-bouez imbourc'hioù hir, arabat diawelout ez eo ar seurt savelennoù disoc'h ur c'herzhed prederouriezhel ivez, unan o kregiñ moarvat gant kammedoù kentañ Mabden war an douar pato-mañ.  Aet on neuze da furchal pelloc'h, gant un intent larkoc'h eus ar pezh ez eo ar "bed", ha setu petra am eus kavet e LAVAR 12 (PREDER 1999) :  "bedoniezh aristotelek" Gl. "cosmologie aristotélicienne" (KIS-617).    Er gerva prederouriezh a gaver e dibenn LAVAR 12 e  c'haller lenn c'hoazh :  "bedouriezh" : vision du monde, conception du monde, monde vécu ; Al. Weltanschauung  "bedelezh" : (l') être du monde (P. Ricoeur) ; Al. Weltliches (Husserl)  "bediñ" : se faire monde ; Al. Welten (Heidegger)  Hag ivez :  "bedc'hanouriezh" : cosmogonie.    Evit Gl. "cosmos" e roer an termen Gr. "Kosmoz" (brezhonekaet un disterañ).    Pell on a vezañ gouest da intent an holl gealioù-se. Anat eo din eo bet savet an termenoù Br.-se gant ar  brasañ aked, avat. Nemet evit o arverañSe zo un afer all. Pa vin war ma leve - mar fell da zDoue pe d'ar "C'hosmoz" ez errufen kozh a-walch" - e kemerin amzer da blediñ ganto a-zevri, m'hen tou deoc'h !    Alan